07.06.2011 17:24  Lauri Linnamäe   Praeguseks on just alustavate firmade seas eksportijaid rohkem kui importivaid ning lihtsate toodete asemel müüakse üha enam keerulisi ja kallimaid teenuseid, vahendas "Aktuaalne kaamera".    Üldlevinud müüt, et eestlaste ettevõtlikkus on võrreldes vana Euroopaga lapsekingades, ei vasta enam tõele, kinnitab SEB kogemus oma värskete äriklientidega.    "Eestis on ettevõtlikke inimesi Euroopa keskmisest rohkem," kinnitas SEB äriarenduse divisjoni direktor Mart Maasik, kelle sõnul oleme esirinnas alla 30aastaste  seas, sest nooremapoolsed inimesed on Eestis ettevõtlikud.    Põhjused ettevõtlusega alustamiseks on aga teistsugused kui Skandinaavias. Üle poole uutest alustajatest on ettevõtjad n-ö olude sunnil. Euroopas väga levinud elustiiliettevõtlus, näiteks nurgapealse vürtspoe pidamine, käsitööperefirma või sotsiaalne ettevõtlus on meil märksa harvemad.    "Meie põhiline põhjus on, et mul on oskused, ma suudan ja palgatööna mul ei ole sama võrdväärset teenimisvõimalust kui minu ambitsioonid  on," loetles Maasik.        Tähtis on aga see, et erinevalt mõne aasta eest levinud kodumaise internetipoe või põlluelamurajooni asemel keskenduvad alustavad ettevõtted nüüd pigem keerulisematele teenustele ja nende eksportimisele. Ning eksportivate uusettevõtete arv on tõusnud importivate omast juba suuremaks.     Estonia teatris töötanud, kuid sealt eri aegadel ja põhjustel  lahkunud Paul Himma, Toomas Türnpuu ja Silver Simmeri firma teeb dekoratsioone, kostüüme ja lavakujundusi.    "Ühel hetkel olime eri teedele asunud, saime kokku ja vaatasime üksteisele otsa: meil on kompetentsid koos, miks ei võiks teha, mida oskame kõige paremini teha," kirjeldas Stagecraft Management OÜ juhatuse esimees Paul Himma.    Praeguseks 17 töötajaga firma teenindab lisaks Eesti teatri-, filmi-, tele- ja reklaamitegijatele näiteks ka Soome ja Taani ooperiteatreid, kliente  Suurbritannias ja Norras. Vähem kui kahe aastaga on kõvasti laienenud nii kundede ring kui tegevusalad.    "Me oleme juurde saanud teatrile lähedasi valdkondi: film, muuseumid, reklaamibürood vajavad erinevaid dekoratsioone ja kostüüme, peotantsijad vajavad kostüüme, siit on tulnud juurde erinevaid valdkondi, mis on lubanud planeerida sujuvamat tootmist, mis on väga oluline," märkis Himma.    Nüüdseks annab eksport ligi poole käibest.